አካዳሚው ሥልጠናውን ለሌሎች የአፍሪካ አገሮች ለመስጠትም ትኩረት ሰጥቷል
– የኢትዮጵያ አየር መንገድ አቪዬሽን አካዳሚ የሚሰጠውን ሥልጠናውን ለሌሎች የአፍሪካ አገሮች ለመስጠት ትኩረት ሰጥቶ በመሥራት ላይ መሆኑን አስታወቀ። አካዳሚው የሥልጠና አቅሙን አሁን ካለበት በአራት እጥፍ ለማሳደግ አቅዷል።255ሰልጣኞችንም ትናንት አስመርቋል። የአካዳሚው ማኔጂንግ ዳይሬክተር አቶ ሳሙኤል አሰፋ ትናንት ለኢትዮጵያ ዜና አገልግሎት እንዳስረዱት አካዳሚው በአህጉሪቱ ያለውን ተቀባይነት መነሻ በማድረግ የሥልጠና አድማሱን እያሰፋና የሌሎች አፍሪካ አገሮችን ጥያቄዎች ለማሟላት ጥረት እያደረገ ነው። በአብራሪነት፣በአስተናጋጅነት፣በአውሮፕላን ጥገና ቴክኒያሽንነትና በሽያጭ ባለሙያነት አካዳሚው የሚሰጣቸው ሥልጠናዎች ተቀባይነታቸው እያደገ መምጣቱንም አብራርተዋል።አካዳሚው የአገር ውስጥ የሥልጠና አቅምን ለማሳደግ ከሚያደርገው ጥረት በተጨማሪ እያደገ የመጣውን የአየር መንገዱን ተደራሽነት በመጠቀም ከሌሎች አገሮች ሰልጣኞችን እየተቀበለ ለማሰልጠን ትኩረት መስጠቱንም ተናግረዋል። በዚህም በዚህ ዓመት ከሞዛምቢክ፣ከናሚቢያ፣ከናይጄሪያና ከኢኳቶሪያል ጊኒና ከሌሎች አገሮች የመጡት ሰልጣኞች ሥልጠናውን በመከታተል ላይ እንደሚገኙም አስረድተዋል።ከመካከላቸው አምስት የሞዛምቢክ ሴት ፓይለቶች በቅርቡ መመረቃቸውንም አስታውሰዋል። አካዳሚው ቀደም ሲል በዓመት ከ250 የማይበልጠውን የሰልጣኞች ቁጥር ዘንድሮ አንድ ሺህ ማድረሱንም አቶ ሳሙኤል አመልክተዋል። ለዚህም እንዲረዳው አካዳሚውን በመማሪያና በአስተዳደር ክፍሎችና በመሣሪያዎች የማሟላትና ሥርዓተ ትምህርቱን የመከለስ ሥራዎች በማጠናቀቅ ላይ እንደሚገኝም ተናግረዋል። በተጨማሪም በኮሜርሻል አብራሪዎች፣በአመራርና በማርኬቴንግ ዘርፎች የሚያሰለጥንበት ማዕከል ለማቋቋም ዝግጅት እያደረገ መሆኑንም ማኔጂንግ ዳይሬክተሩ አስታውቀዋል። በአየር መንገዱ የተያዘውን ራዕይ 2025 ለማሳካትም የሥልጠና ቅበላ አቅሙን አራት ሺህ ለማድረስ የተጠናከረ እንቅስቃሴ እንደሚያደርግም ገልጸዋል። አየር መንገዱ እስከ ሁለት ዓመታት በሚቆይ ሥልጠና በአስተናጋጅነት፣በቴክኒሽያንነትና በሽያጭ ሠራተኝነት ያሰለጠናቸውን 255 ባለሙያዎች ትናንት አስመርቋል። የአየር መንገዱ የበረራ ክፍል ዋና ኃላፊ አቶ መስፍን ጣሰው ለተመራቂዎቹ የበረራ ክንፍና ዲፕሎማ እንዲሁም በሥልጠናቸው ብልጫ ላመጡት ደግሞ ዋንጫና የምስክር ወረቀት ሰጥተዋል።ከሰልጣኞቹ 71ዱ አስተናጋጆች ናቸው። ከሰልጣኞቹ አንዱ ከኢኳቶሪያል ጊኒ የመጣ ነው። አየር መንገዱ በግማሽ ክፍለ ዘመን የሥልጠና ዕድሜው በአፍሪካና ከመካከለኛው ምሥራቅ ለሚገኙ 40 አገሮች ለተውጣጡ ሥልጠና ሰጥቷል። አካዳሚው እንደ አውሮፓውያን አቆጣጠር በ1957 ከተመሰረተ ጀምሮ ከስምንት ሺህ በላይ ሰልጣኞችንም ማስመረቁን የኢትዮጵያ ዜና አገልግሎት በዘገባው አመልክቷል። የኢትዮጵያ አየር መንገድ በአፍሪካ የአቪዬሽን ኢንዱስትሪ ቀዳሚ ከሚባሉት አየር መንገዶች ተርታ የተሰለፈ አገር በቀል ኩባንያ መሆኑ ይታወቃል። 